Ёнас Гофман

**Ёнас Гофман** (;  14 ліпеня 1992 году, Гайдэльбэрг, Нямеччына) — нямецкі футбаліст, паўабаронца клюбу «Баер» і зборнай Нямеччыны.

## Кар’ера
### Клюбная

Гофман пачынаў у клюбе «Рот», пакуль у 2004 годзе не далучыўся да моладзевай каманды «Гофэнгайму». У сэзоне юнацкай Бундэсьлігі (да 19 гадоў) 2010—2011 гадоў ён правёў за юнацкую дружыну клюбу 9 галоў у 18 матчах. У красавіку 2011 году дэбютаваў за «Гофэнгайм II» у матчы супраць «Мюнхэн-1860 II». Усяго ў Рэгіянальнай лізе згуляў 5 матчаў і загнаў у іх 2 галы. Перад сэзонам 2011—2012 гадоў Гофман перайшоў у дортмундзкую «Барусію II». 6 жніўня 2011 году дэбютаваў за другую каманду клюбу ў матчы з «Кайзэрсьляўтэрнам» і ўжо ў першай гульні адзначыўся голам, а «Барусія» перамагла зь лікам 2:0. Усяго ў тым сэзоне згуляў 35 матчаў і 10 разоў пацэліўшы мяч у браму супернікаў.

16 сьнежня 2012 году Гофман дэбютаваў за галоўную каманду «Барусіі» ў матчы супраць «Гофэнгайму», замяніўшы на 89-й хвіліне Марыё Гёцэ. 6 красавіка 2013 году згуляў паўнавартасны матч з «Аўсбургам» і аддаў галявую перадачу. Потым браў удзел у матчы з «Фартунай». Пасьля гэтага падоўжыў кантракт з «Барусіяй» да 2015 году. Як толькі Морыц Ляйтнэр быў адданы ў арэнду ў «Штутгарт», Гофман вярнуў сабе сёмы нумар, пад якім некалі выступаў. 31 жніўня 2014 году перайшоў на правах арэнду ў клюб «Майнц», не зважаючы на тое, што напачатку сэзону згуляў у двух матчах за «Барусію». На вялікі жаль для гульца той сэзон быў азмрочаны траўмай, празь якую ён амаль не выступаў. 30 ліпеня 2015 году, па вяртаньні з арэнды, Гофман правёў свой першы гол у эўрапейскіх турнірах, пацэліўшы мяч у першым матчы трэцяга кваліфікацыйнага раўнду Лігі Эўропы ў браму аўстрыйскага «Вольфсбэргу», чым усталяваў канчатковы лік 1:0.

29 сьнежня 2015 году было абвешчана, што паўабаронца далучыцца да «Барусіі» зь Мёнхэнглядбаху 1 студзеня 2016 году, зь якім футбаліст узгодніў чатырохгадовы кантракт да 2020 году. Далучыўшыся да глядбаскага клюбу толькі падчас зімовага перапынку, ён дэбютаваў за клюб 23 студзеня 2016 году ў матчы супраць былога клюбу, а ягоная новая каманда зазнала паразу ад дортмундцаў зь лікам 1:3. 18 кастрычніка 2018 году Гофман аформіў свой першы ў прафэсійнай кар’еры хет-трык у пераможным матчы лігі супраць клюбу «Майнц», які скончыўся зь лікам 4:0. 16 красавіка 2019 году ён падпісаў новы кантракт з клюбам, падоўжыўшы сваё знаходжаньне ў клюбе згодна з умовамі да 2023 году. 8 студзеня 2021 году футбаліст разжыўся дублем і адной галявай перадачай у гістарычным матчы супраць «Баварыі», у якім глядбахцы сьвяткавалі перамогу зь лікам 3:2. 5 ліпеня 2023 году Гофман далучыўся да левэркузэнкага «Баеру». Крыху больш за месяц пасьля таго ён дэбютаваў за новую каманду ў матчы Кубка Нямеччыны.

### Міжнародная
Гофман гуляў за нямецкія зборныя розных узростаў. У 2020 годзе ў даволі сталым веку дэбютаваў у складзе зборнай Нямеччыны, выйшаўшы на замену ў таварыскім матчы супраць зборнай Турэччыны, які скончыўся зь лікам 3:3. 19 траўня 2021 году ён быў улучаны ў заяўку зборнай на чэмпіянат Эўропы 2020 году, але на пляцоўцы не зьяўляўся. 5 верасьня 2021 году адзначыўся першым голам у кашулі зборнай у пераможным матчы адборачнага этапу да чэмпіянату сьвету 2022 году супраць зборнай Армэніі. Гульня тады скончылася зь лікам 6:0 на карысьць немцаў.

## Дасягненьні
**«Барусія» Дортмунд**:
* Уладальнік Супэркубка Нямеччыны: 2013, 2014

**«Баер»**:
* Чэмпіён Нямеччыны: 2024
* Уладальнік Кубка Нямеччыны: 2024
* Уладальнік Супэркубка Нямеччыны: 2024

## Крыніцы

## Вонкавыя спасылкі
* 
* 
* Профіль на Kicker.de
* Профіль на Fussballdaten.de

Катэгорыя:Нямецкія футбалісты